Пастаўская зямля здаўна славiцца сваёй музычнай спадчынай i традыцыямi. I зараз iзноў над горадам льецца музыка — Паставы прымаюць XX Мiжнародны фестываль народнай музыкi “Звiняць цымбалы i гармонiк”. Пачаўшы свой шлях дваццаць гадоў таму, ён знайшоў шмат прыхiльнiкаў. Сёння фестываль адзiн са старэйшых i найбольш папулярных i цiкавых у прафесiйным плане. Шмат творчых адкрыццяў i новых iмён падарыла гэтае свята аматарам народнай музыкi. У мiнулыя гады госцi маглi пачуць нават венесуэльскiя гiтары i барабаны. Сёлета сваёй творчасцю парадуюць артысты з Расii, Украiны, Польшчы, Лiтвы, Латвii i з усiх куткоў Беларусi.